INDOKOLÁS

1.A JAVASLAT HÁTTERE

•A javaslat indokai és céljai

A Bizottság által ma elfogadott új távközlési csomag tartalmaz egy, a digitális egységes piacon a polgárokat és vállalkozásokat szolgáló internetkapcsolat európai jövőképét meghatározó közleményt, valamint egy, az Európai Elektronikus Hírközlési Kódex létrehozására irányuló jogalkotási javaslatot, amely az elektronikus hírközlés szabályozási keretének felülvizsgálatára irányul. A Bizottság javaslatai meghatározzák a digitális egységes piacon a termékek, szolgáltatások és alkalmazások széleskörű felhasználását lehetővé tevő, nagyon nagy kapacitású hálózatok elérhetőségének és elterjedésének biztosításához szükséges reformokat.

Mivel az internet és a digitális csatlakozás az Unión belül és kívül is átalakítja a magánéletet és a szakmai módszereket, gondoskodni kell a nagyközönségnek az átalakulás adta lehetőségek megragadására ösztönzéséről.

Ez okból a Bizottság által megfogalmazott egyik, az Unió által 2025-ig megvalósítandó stratégiai cél szerint a közszolgáltatásokat kínáló helyeket, így például a közigazgatási szerveket, könyvtárakat és kórházakat gigabitalapú internetkapcsolattal kell ellátni. A közösségi élet ezen és más központjainak, ideértve a nagyközönség számára nyitva álló szabad téri helyeknek a funkcionális internet hozzáférést jelentősen meghaladó sebességen történő csatlakoztatásával az élet bármely területéről érkező polgár útközben is megtapasztalhatja a újgenerációs internetcsatlakozás előnyeit azokon a helyeken, ahol a kapcsolódás fontos lehet.

Az e célkitűzést támogató intézkedések között ez az új csomag elősegíti a helyi vezeték nélküli hozzáférési pontok kiépítését, egyszerűsített tervezési eljárások és kiemelt szabályozási kötelezettségek révén, többek között ott, ahol az ilyen hozzáférés nem kereskedelmi alapon biztosított, vagy más közszolgáltatások nyújtását egészíti ki.

Az itt javasolt intézkedés ezt az erőfeszítést egészíti ki az Európai Hálózatfinanszírozási Eszköz keretében a távközlési jogi keret módosításaival, amelyeket az 1316/2013/EU rendelet (a továbbiakban: CEF-rendelet) és a 283/2014/EU rendelet (a továbbiakban: iránymutatási rendelet) tartalmaz. Ezek a módosítások arra bátorítják a közfeladatot ellátó szervezeteket, ideértve a közigazgatási szerveket és a közszolgáltatókat, hogy ingyenes helyi vezeték nélküli internet-hozzáférést kínáljanak a helyi közélet központjaiban (pl. közigazgatási szerveknél, könyvtárakban, egészségügyi központokban és szabadtéri nyilvános helyeken). E célból pénzügyi ösztönzőket biztosít azon szervezetek számára, amelyek ingyenes, magas teljesítményű, helyi vezeték nélküli internet-hozzáférést kívánnak biztosítani az illetékességi területükhöz tartozó nyilvános helyeken vagy a szolgáltatási helyszíneiken. A közigazgatási szervek részére a helyi közélet központjaiban, így a nagyközönség számára nyitva álló szabadtéri helyszíneken hozzáférési pontok kialakítása céljából nyújtott támogatás elsőbbséget fog élvezni a beavatkozás első szakaszában.

A meglévő közszolgáltatásokba való beépítés ösztönzése révén a beavatkozás elősegíti a polgárok nagy teljesítményű internetszolgáltatáshoz fűződő érdekét és ezáltal jelentősen hozzájárul a széles sávú szolgáltatások elterjedéséhez és a közcélú infrastruktúra fejlesztéséhez is. Ingyenes vezeték nélküli internet-hozzáférés biztosítása olyan forgalmas helyeken, ahol sok emberek gyűlik össze és várakozik a napirendje következő lépésére, jelentős hozzáadott értéket biztosíthat azáltal, hogy az üresjáratként és utazással töltött időt termékeny, pihenéssel vagy tájékozódással töltött idővé alakítja át. Ezen felül az ilyen helyi vezeték nélküli hozzáférési pontok fokozott lefedettséget biztosíthatnak a nehezen elérhető vagy olyan helyeken, ahol a felhasználók nagy száma nem részesülhetne a vezeték nélküli kapcsolat élményében. A felhasználók mobilitása, rugalmassága és a közcélú szervezetek által nyújtott szolgáltatások igénybevételéhez fűződő érdeke is fokozódik és a saját időbeosztásuk hatékonyabb kezelése is lehetővé válik azáltal, hogy a felhasználók az egyik helyről a másikra utazás közben csatlakozva maradhatnak. Ugyanakkor az egyes hozzáférési helyek korlátozott elérhetősége biztosítja, hogy az ilyen közcélú elérés nem érinti hátrányosan a kereskedelmi ajánlatokat, azonban fontos szerepet játszhat a széles sáv használatának támogatásában és a digitális jártasság elősegítésében. Ez viszont növelni fogja a felhasználók érdekeltségét abban, hogy kereskedelmi célú lakossági vagy mobil széles sávú ajánlatokat vegyenek igénybe. A javasolt beavatkozás kiegészíti az egyetemes szolgáltatásnak az Európai Elektronikus Hírközlési Kódex létrehozására irányuló javaslatban szereplő új jogalkotási koncepcióját, amely szerint minden uniós polgárnak joga van a csatlakozáshoz: joga van legalább egy helyhez kötött funkcionális internetkapcsolathoz, amely megfizethető és lehetővé teszi a digitális gazdaság és társadalom iránti teljes elköteleződést.

A javasolt intézkedés a helyi vezeték nélküli hozzáférési pontok kiépítése céljából egyszerű finanszírozási mechanizmust biztosít. A beavatkozás célja, hogy a polgárok internet-hozzáférési szolgáltatásokhoz fűződő érdekének támogatása révén rövid távon maximális hatást gyakoroljon, és hogy megkönnyítse a közcélú digitális szolgáltatások igénybevételét, ideértve a digitális szolgáltatási infrastruktúrákat. Az a várakozás, hogy az így létrehozott érdeklődés a hozzáférési pontoknak a rendeletek szerinti további pénzügyi támogatás nyújtása nélküli folyamatos működtetésének és mással való esetleges felváltásának alapját fogja képezni, összhangban van e támogatás lehetőség szerinti kivonása és az alternatív finanszírozási mechanizmusokra támaszkodás célkitűzésével.

A beavatkozás célzott jellege biztosításának és a maximális társadalmi haszon elérésének érdekében a finanszírozás olyan esetekre fog csak vonatkozni, ahol a nagyon nagy sebességű széles sávot biztosító, ingyenesen hozzáférhető nyilvános vagy magán hozzáférési pontok teljes mértékben hiányoznak. Mivel az egyedi intézkedésekre odaítélendő uniós pénzügyi támogatás összege a költségvetési rendelet szerinti csekély összegű támogatásokra vonatkozó 60 000 EUR küszöbérték alatt lesz, a beavatkozás várhatóan nem gyakorol számottevő hatást a versenyre. Ezen felül a támogatást földrajzilag kiegyenlített módon kell odaítélni, ami hozzájárul az Unióban a gazdasági, társadalmi és területi kohézióhoz azáltal, hogy különös figyelmet fordít a helyi közösségek szükségleteire. E kritériumok együttes alkalmazása révén a javasolt beavatkozás a transzeurópai hálózatok működését támogató nyitott és versengő piacok keretébe illeszkedik.

A nagy sebességű széles sávú kapcsolat iránti kereslet fokozása és a közösségi szintű széles körű elterjedés ösztönzése mellett a beavatkozás számos pozitív dominóhatást is ki fog váltani, amelyek az elektronikus kormányzathoz való fokozott hozzáféréstől és a demokratikus életben a z internetkapcsolathoz való hozzáférés terén egyébként nehézségekkel küzdő demográfiai csoportokra (például menekültekre és alacsony jövedelmű csoportokra) is kiterjedő részvételtől kezdve a veszélyhelyzet és válság, valamint a közszolgálati közlemények közlésére szolgáló kiegészítő infrastruktúráig terjednek. Annak érdekében, hogy a korlátozott erőforrásokkal rendelkező helyi közösségek is részesülhessenek a digitális egységes piacon való részvétel ezen előnyeiből, az intézkedés alapján az elszámolható költségek 100 %-áig terjedő támogatást kell biztosítani, a társfinanszírozás alapelvének sérelme nélkül. A potenciális kedvezményezettek körébe tartozhatnak a helyi közösség tagjai a javasolt intézkedéssel finanszírozott azon programok végrehajtása során, amelyek a közélet olyan központjainak meghatározására irányulnak, ahol az ingyenes hozzáférést biztosító hozzáférési pontok a legnagyobb hozzáadott értéket nyújtják a közösség számára.

A CEF-rendelet végrehajtását célzó távközlési ágazati keretösszegen belül a beavatkozás a széles sávú hálózatok támogatásával kapcsolatos rugalmas és fókuszált jellegének köszönhetően egy közös érdekű, elkülönült projektként ismerhető el, a CEF-rendelet szerinti kapcsolódó intézkedésekkel és az e célra rendelt költségvetéssel, amelynek részleteiről az iránymutatási rendelet rendelkezik. Tekintettel az egyes kedvezményezettek, azonban jelentős összlétszámú kedvezményezett részére odaítélt pénzügyi támogatás korlátozott mértékére, fontos, hogy a közigazgatási eljárások egyszerűsödjenek, így karcsú szervezetű és gyors határozathozatalt biztosítsanak. E célból a CEF-rendeletben lehetővé kell tenni a tagállamok számára, hogy e beavatkozás keretében javaslatkategóriákat támogassanak az egyes kedvezményezettek listájához való hozzájárulásuk megadása helyett. E módosítás más közös érdekű projektek javát szolgáló horizontális végrehajtása révén a javaslat választ jelent a programok digitális szolgáltatási infrastruktúrák területén való végrehajtása érdekében hatékonyabb eszközök biztosítását igénylő tagállami felhívásokra.

Annak érdekében, hogy az intézkedés számos különböző típusú helyzetre választ adjon és a lehető leghamarabb konkrét eredményeket hozzon, az elérhető támogatási formák szükségtelen korlátozásának mellőzése alapvető fontosságú. Ebben az összefüggésben jelentős fokú rugalmasság őrizhető meg, ha a végrehajtás során a beavatkozásnak megfelelő támogatási formák lehető legnagyobb választéka vehető igénybe. E célból és a költségvetési rendelet folyamatban lévő tárgyalására tekintettel, a CEF-rendelet szövegét módosítani kell annak egyértelművé tétele érdekében, hogy a közös érdekű projektekhez hozzájáruló valamennyi cselekmény, ideértve a szóban forgó beavatkozást is, általában támogatható a költségvetési rendelet alapján jelenleg és várhatóan a jövőben is elérhető pénzügyi támogatási formák révén.

Másfelől ugyanezen okokból javasolt a beavatkozáshoz rendelkezésre álló pénzügyi támogatás formáit a CEF-rendeletben és az iránymutatási rendeletben egymással kölcsönösen összhangban meghatározni. Valószínűleg a vissza nem térítendő támogatás a helyi közösségekben ingyenes helyi vezeték nélküli internet-hozzáférés elősegítésére irányuló célkitűzés elérésére alkalmas pénzügyi támogatás elsődleges formája, azonban a pénzügyi támogatás más formái sem zárhatók eleve ki, a pénzügyi eszközök kivételével. A pénzügyi eszközök kizárásának oka, hogy viszonylagosan nagymértékű adminisztratív teherrel és ebből következően a végrehajtás során időbeli késedelemmel járnak, ami nem áll megfelelően összhangban a tervezett cselekmények jellemzőivel

A gyorsaság és hatékonyság biztosítása érdekében e beavatkozás végrehajtására szabványosított dokumentációt (például utalványokat) és az alkalmazások kezelésre, valamint a kiépített helyi vezeték nélküli hozzáférési pontok későbbi nyomon követésére és ellenőrzésére szolgáló online eszközöket alkalmazó, ésszerűsített közigazgatási eljárásban kerül sor.

A szélessáv-szakértői szolgálatok uniós hálózatán keresztül támogatott, javasolt intézkedés várhatóan növelni fogja a helyi hatóságoknak és a polgároknak a gigabitalapú társadalommal összefüggő új bizottsági prioritásokkal kapcsolatos ismereteit és nagymértékű láthatóságot biztosít, valamint megalapozza az abban való bizalmat, hogy az EU képes megteremteni az internetcsatlakozást és a digitális szolgáltatásokhoz való hozzáférést az európai kontinensen. A javasolt intézkedéssel finanszírozott cselekvések felismerhetőségét a Bizottság által e célra létrehozott képi azonosító biztosítja, amelyet a Bizottság a végrehajtáshoz a kedvezményezettek rendelkezésére bocsát, ezáltal gondoskodva a márka elismertségéről.

•Összhang a szabályozási terület jelenlegi rendelkezéseivel

Jelenleg az Európai Hálózatfinanszírozási Eszköz keretében a távközlési jogi keret a távközlési területen pénzügyi támogatást ír elő (vissza nem térítendő támogatás és/vagy közbeszerzés formájában) a digitális szolgáltatási infrastruktúrák és (pénzügyi eszközök formájában) a széles sávú hálózatok létrehozására.